Μετά από ένα μάλλον μέτριο παιχνίδι, ο «τσαμπουκαλεμένος» Παναθηναϊκός επιβλήθηκε του Παναιτωλικού με 1-0, μέσα στο Αγρίνιο, παίρνοντας μια πολύ σπουδαία νίκη στη «μάχη» για μια θέση στην πρώτη πεντάδα της φετινής Σούπερ Λίγκας.



Το γκολ που έκρινε το ματς το οποίο διεξήχθη στο πλαίσιο της εξ αναβολής 15ης αγωνιστικής πέτυχε ο Μπουζούκης στο 32’, «σφραγίζοντας» το πρώτο -αλλά και τόσο... απαραίτητο για ψυχολογία και συνέχεια- «τρίποντο» των «πράσινων» μέσα στο 2019 για το πρωτάθλημα!



Παράλληλα, ο Παναθηναϊκός αναγκάστηκε να παίξει για περισσότερη από μισή ώρα με παίκτη λιγότερο, μετά την αποβολή του Κάτσε με δεύτερη κίτρινη κάρτα στο 59’, όμως αυτό δεν τον πτόησε να πάρει τη νίκη που τον ανέβασε μόνο πέμπτο, με 27 πόντους, αλλά και ματς περισσότερο…







Το ματς:



Στο πρώτο ημίχρονο, ο Παναιτωλικός ξεκίνησε με πίεση ψηλά προκειμένου να δυσκολέψει το παιχνίδι του αντιπάλου του και παράλληλα να τον ωθήσει σε λάθη. Όπως κι έγινε, κερδίζοντας κάποιες επιπλέον κατοχές, χωρίς όμως να μπορέσει να τις μετουσιώσει και σε ένα γκολ.



Τα «καναρίνια» φρόντισαν να κλείσουν καλά τους χώρους προς την εστία του Κυριακίδη, ενώ σε ό,τι αφορά στα επιθετικά τους πλάνα, έπαιξαν κυρίως από τη δεξιά τους πλευρά με τους Μαρινάκη και Μανά.



Η καλύτερη τους στιγμή καταγράφηκε λίγο πριν το ημίωρο, με τον Μάζουρεκ να εκτελεί ένα φάουλ από τα δεξιά, τον Μαλή να παίρνει την ανάποδη κεφαλιά και τον Διούδη να… απογειώνεται, διώχνοντας εντυπωσιακά σε κόρνερ!



Ο Παναθηναϊκός από την πλευρά του αφού πρώτα ξεπέρασε κάποια επιπόλαια λάθη κυρίως στην άμυνα, σταδιακά έδειξε να πατάει καλύτερα και να προσπαθεί να αναπτυχθεί κυρίως από την αριστερή του πτέρυγα, με τους Ινσούα και Χατζηγιοβάνη.



Επισκέφτηκε τα αντίπαλα καρέ στο 3’, με τον Μακέντα να κάνει ωραία κίνησε μετά την κάθετη πάσα του Κουρμπέλη αλλά το σουτ του από θέση μέσα δεξιά να είναι άστοχο, για να πετύχει το… πολυπόθητο 1-0 στο 32ο λεπτό.







Με τον Χατζηγιοβάνη να κλέβει τη μπάλα, να πασάρει στον Μακέντα, αυτόν να μπαίνει από αριστερά στην περιοχή, να κάνει το γύρισμα και τον επερχόμενο Μπουζούκη να σκοράρει από κοντά, βάζοντας μπροστά το «τριφύλλι» σε ένα κομβικό σημείο!



Κι ενώ μέχρι οι δύο ομάδες να οδηγηθούν στα αποδυτήρια για την ανάπαυλα, με τα στατιστικά να είναι 49%-51% η κατοχής μπάλας, 1-2 τα σουτ στην εστία και 1-1 τα κόρνερ, δεν υπήρξε κάποια άλλη αξιοσημείωτη φάση…



Στην επανάληψη, ο Παναιτωλικός ήταν αυτός που μπήκε πιο δυνατά, κράτησε μπάλα περισσότερο και τα δεδομένα, σε αριθμητικό επίπεδο γύρισαν υπέρ του πριν καλά-καλά συμπληρωθεί μια ώρα αγώνα. Με τον Κάτσε να αποβάλλεται στο 59’, μάλλον αυστηρά δεδομένων των «συνθηκών», με δεύτερη κίτρινη κάρτα.







Στη συνέχεια, η ομάδα του Τραϊανού Δέλλα, έριξε και πάλι το βάρος της στα δεξιά, βάζοντας μάλιστα και τον ξεκούραστο Γκούγκα στο ματς, αλλά δεν κατάφερε να βρει το… παραμικρό κενό, για να γίνει απειλητική.



Μάλιστα, παρότι πήρε μέτρα στο γήπεδο, σε όλο το δεύτερο 45λεπτο δεν κατέγραψε καμία «καθαρή» φάση για γκολ, με την καλύτερη στιγμή της να είναι μια προσπάθεια στο 78ο λεπτό όταν ο Γουίλιαν έκανε την προβολή από το ύψος του πέναλτι, αλλά ο Διούδης μπλόκαρε με δεύτερη προσπάθεια!



Ο Παναθηναϊκός στον αντίποδα, έχοντας και το σκορ υπέρ του, μοιραία οπισθοχώρησε στο ίδιο διάστημα, με τον Γιώργο Δώνη να περνάει στο γήπεδο τον γιο του, Χρήστο, στο 65’ και να παίζει αναγκαστικά με 5-3-1 και τον Χατζηγιοβάνη στην κορυφή της επίθεσης.



Δέκα λεπτά μετά, η αλλαγή του Καμπετσή έδωσε μια φρεσκάδα στη θέση του σέντερ φορ, με την σκοπιμότητα και την μαζική άμυνα πάντως να έχει κυρίαρχο ρόλο, ούτως ή άλλως, στο παιχνίδι των «πράσινων»…



Ακόμα κι έτσι, βέβαια, ο ίδιος παίκτης ήταν εκείνος που είχε την καλύτερη φάση στο δεύτερο ημίχρονο, στο 86ο λεπτό, όταν έφυγε στην κόντρα πέρασε δύο αντιπάλους του στο σπριντ αλλά το σκαφτό πλασέ που έκανε δεν προβλημάτισε τον Κυριακίδη, ο οποίος είχε προλάβει να βγει!



Με το 1-0 να παραμένει εν τέλει μέχρι και το τελευταίο σφύριγμα του διαιτητή Βρέσκα και τον Παναθηναϊκό να κάνει το… 2Χ2 επί του Παναιτωλικού μέσα στο Αγρίνιο, μετά και τη νίκη με ίδιο σκορ για τη φάση των ομίλων στο Κύπελλο.







Οι συνθέσεις:



Παναιτωλικός (4-2-3-1): Κυριακίδης, Μαρινάκης (71’ Λιάβας), Μαλής, Άργκους, Αμαράλ, Ντίας, Λουσέρο, Μανά (64’ Γκούγκα), Μάζουρεκ, Γουίλιαν, Μπαϊροβιτς (82’ Τσιγγάρας).



Παναθηναϊκός (3-4-2-1): Διούδης, Κουλιμπαλί, Κολοβέτσιος, Μαυρομάτης, Γιόχανσον, Κουρμπέλης, Κάτσε, Ινσούα, Μπουζούκης (89’ Παντελάκης), Χατζηγιοβάνης (75’ Καμπετσής), Μακέντα (65’ Δώνης).



Διαιτητής: Γεώργιος Βρέσκας (Πιερίας).



Θυμηθείτε εδώ το live του sport-fm.gr:

